Dansk økonomi kører i slæbegear og skriger på reformer, men alligevel drukner vækstdebatten i ligegyldig værdipolitik, lyder kritikken fra Ole Sohn, den tidligere erhvervs- og vækstminister.

Magnus Barsøe, f. 1981, er debatredaktør på Finans. Han er kandidat i erhvervsøkonomi fra Handelshøjskolen i København og har suppleret med en journalistisk masteruddannelse på City University London. Magnus har tidligere arbejdet med erhvervsstof hos Financial Times og avisen City A.M. i London. Han var forretningskonsulent på et digitalt reklamebureau i et par år, før han gik ind i journalistikken. Magnus har fast siddeplads på Lyngby Stadion og er overraskende glad for Excel.

Finans beder tre markante stemmer fra erhvervslivet tage temperaturen på den borgerlige regering, vækstdebatten og erhvervspolitikken, der forsvandt.

Medmindre vi markant øger væksten, så kan økonomien næppe håndtere de tusinder af nytilkomne, som flygtningestrømmen bringer til Danmark over de næste måneder og år.

Sådan lyder det fra den tidligere erhvervs- og vækstminister, Ole Sohn.

»Man er simpelthen nødt til at fokusere på produktiviteten og væksten,« siger Ole Sohn og peger på, at vi ligger i den absolut lave ende, hvis man sammenligner OECD-lande.

Vi skal øge produktiviteten ved at sætte kul på investeringerne i de private virksomheder, siger han. Men det kræver, at politikerne laver brede forlig og sikrer ro om erhvervspolitikken.

»Man skal have de regeringsbærende partier, og dem, der gerne vil være det, med i brede forlig. For når en virksomhed eksempelvis automatiserer sin produktion, så tager investeringen mange år at forrente, og her er det vigtigt, at virksomhederne kender investeringsbetingelserne. De skal ikke pludseligt ændres, fordi der kommer et valg.«

Det er derfor »helt afgørende«, at den varslede skattereform og den sanering af erhvervsafgifterne, som regeringen planlægger, laves henover midten, siger Sohn, der var minister i SRSF-regeringen fra 2011 til 2012, og nu kører en selvstændig rådgivningsvirksomhed.

»Højere produktivitet øger velstanden i samfundet og sikrer, at lønmodtagere i den private sektor opretholder gode lønninger. Faktisk burde alle offentligt ansatte klappe i deres hænder, når det går fremad i den private sektor, fordi det offentlige lønsystem er koblet op på lønudviklingen i den private sektor.«

Regeringen bør gøre meget mere for at holde hånden under væksten og sikre danske job, siger han.

»Man skal gøre det nemmere og billigere at overdrage selskaber til erhvervsdrivende fonde. På den måde sikrer vi, at de bliver i Danmark – og investerer her. Tag Lars Larsen som et eksempel. Hvis han nu sælger Jysk til en kapitalfond, så er det ikke sikkert, at Jysk er dansk i morgen. Men hvis man gør det attraktivt for ham at overdrage selskabet til en fond, så kan vi sørge for, at virksomheden bliver herhjemme.«

Centrum-venstre partierne skal i langt højere grad fokusere på, at en effektiv erhvervspolitik er forudsætningen for velfærden i Danmark. Man skal ikke bare være god til at bruge penge, man skal også skaffe penge. Ole Sohn, tidl. erhvervs- og vækstminister.

Den offentlige sektor rummer også et »kæmpe reformpotentiale« siger den gamle SF’er, der meldte sig ind i Socialdemokratiet i 2014.

»Dem, der leder de kommunale selskaber i dag, er politikere. De er ikke nødvendigvis de bedste til at drive virksomhed - de er vant til at være politikere. Når politikere udpeges til bestyrelsen i et vandværk, et forbrændingsanlæg eller lignende, så sker det typisk i forbindelse med en politisk konstitueringsaftale. Det får karakter af et ben. Men hvis man professionaliserer bestyrelserne får selskaberne et meget stærkere kommercielt fokus.«

Jo mere effektivt, man driver de offentlige forsyningsselskaber, desto billigere bliver det for virksomhederne og forbrugerne, siger han.

»Det største problem er – og det er et generelt problem i Folketinget - at politikerne fokuserer mere og mere på værdipolitik og signalpolitik end på de nødvendige langsigtede reformer. Det skyldes nok, at indholdet i Folketinget bliver mindre og mindre. Folketinget har jo besluttet at lægge en del beslutninger ud til kommunerne, regionerne og de grænseoverskridende ting, beder vi EU håndtere. Jeg vil ikke sige, at Folketinget tømmes for indhold, men dets funktion bliver mindre. Derfor bliver politikerne mere tilfalds for signalpolitik og værdipolitiske udmeldinger end at lave det egentlige håndværk, som er vigtigt for at skabe arbejdspladser i Danmark.«

Det er langtfra kun regeringen, der svigter i reformdebatten. Centrum-venstre skal langt mere på banen, siger han.

»Centrum-venstre partierne skal i langt højere grad fokusere på, at en effektiv erhvervspolitik er forudsætningen for velfærden i Danmark. Man skal ikke bare være god til at bruge penge, man skal også skaffe penge. Forudsætningen for, at vi får bedre offentlig behandling af ældre og gode sygehuse, er, at vi øger produktiviteten i den private sektor. Det øger velstanden, og er helt afgørende for, at vi får den velfærd, vi ønsker.«

Interviewet er nummer tre i Finans' serie om vækstpolitikken, der forsvandt. Læs interviewet med en af de drivende kræfter bag techmiljøet i København »Politikerne kan knapt nok forklare, hvad et startup er«, og erhvervsmanden Asger Aamund »Løkke er en "ledvogter", der ikke magter at skabe vækst i Danmark«.

Alle kommentarer og indlæg modtages gerne på opinion@finans.dk.